**PRIPREMA ZA IZVOĐENJE NASTAVNOGA SATA**

**DODATNA NASTAVA IZ HRVATSKOGA JEZIKA**

**Razred: 3.**

**Nastavno područje**: Književnost

**Nastavna tema**: Tko leti visoko, nisko pada (basna)

**Ključni pojmovi**: basna, likovi, pouka

**Cilj:** Razlikovati basnu od drugih književnih vrsta, uočiti osnovna obilježja basne.

**Zadatci nastave:**

1. **Obrazovni**: uočiti osnovne značajke basne, razlikovati basnu od ostalih književnih vrsta, odrediti likove i njihove etičke osobine, izreći pouku basne
2. **Funkcionalni**: razvijati kulturu slušanja, čitanjem i slušanjem basni proširivati rječnik, poticati učenike na govorno, pisano i likovno izražavanje pisanjem i ilustriranjem vlastite basne, poticati izražajno čitanje
3. **Odgojni:** razvijati komunikacijske vještine, razvijati zanimanje za čitanje basni, shvatiti i analizirati pouke basni

**Nastavne metode**: govorenje, slušanje, čitanje, rad na tekstu, pisanje, crtanje

**Oblici nastave**: frontalni rad, individualni rad, rad u skupini

**Nastavna sredstva i pomagala**: pisanka, ploča, zbirka basni (Ezop. 1996. *Izabrane basne.* Profil International. Zagreb.; Skupina autora. 2002. *Basne.*), nastavni listići, bojice

**Korelacija:** Priroda i društvo, Likovna kultura, Sat razrednika

**Tijek nastavnoga sata**

1. **Motivacija**

Učenici opisuju jednu životinju iznoseći pojedinosti (vanjski izgled, osobine), a ne govoreći vrstu; ostali učenici pogađaju o kojoj se životinji radi.

1. **Najava, interpretativno čitanje**

Najaviti čitanje basni trojice poznatih basnopisaca:

Ezop: *Vol i žaba*

Krilov: *Vuk i janje*

Gustav Krklec: *Stara škola.*

Prije čitanja svake basne učenike se ukratko upoznaje sa životopisom poznatih basnopisaca.

1. **Emocionalno-intelektualna stanka, objava doživljaja**

Učenici slobodno izražavaju svoj doživljaj basni.

1. **Interpretacija**

Tijekom ponovljenoga čitanja basni, učenici individualno popunjavaju listić s tablicom koja ih navodi na razmišljanje i percipiranje basni. Po završetku čitanja slijedi čitanje i uspoređivanje odgovora iz tablice.

1. **Uopćavanje**

Učenici usmeno odgovaraju na postavljena pitanja: *Što je basna?* *Po čemu basnu razlikujemo od pjesme ili priče? Navedite nekoliko najčešćih likova u basnama i njima pripadajuće osobine. Gdje ćemo pronaći pouku basne? Po čemu se razlikuje basna* Vol i žaba *od drugih dviju basni? Koja se basna izdvaja kratkoćom?*

Zaključak o basnama: Basne su kratke priče o životinjama koje mogu biti pisane u stihovima ili prozi. Basne imaju zadatak likovima životinja koje imaju ljudske osobine pokazati dobre i loše strane ljudi. U većini basni pouka je jasno izrečena ili izdvojena. Basne su pisane kratko, jasno, sažeto, s jasnom porukom. Neki životinjski likovi u basnama imaju stalne osobine, npr. lav je hrabar, magarac tvrdoglav, mrav vrijedan.

Učenici dobivaju listić s osnovnim podatcima o basni koji trebaju dopuniti i na taj način utvrditi svoje znanje o basnama.

1. **Stvaralački rad**

Učenici odabiru dva životinjska lika, samostalno pišu basnu (može biti u prozi ili stihovima). Učenicima se može iz zbirki koje su rabljene na satu pročitati nekoliko primjera uobičajenih likova i njima pridruženih osobina kako bi njihove bajke bile što vjerodostojnije. Nakon pisanja slijedi čitanje basni, eventualne korekcije. Na idućemu satu učenici mogu prepisati bajke i ilustrirati ih. Potom učenici ilustriraju naslovnicu tako nastale zbirke basni te jedan od crteža izabiru za ilustraciju svoje zbirke basni.

**Prilozi**

1. **Basne**

Vol i žaba

Na svijetu ima uvijek onih koji nisu zadovoljni s onim što jesu i nastoje biti što značajniji. Jednog dana vol je mirno pasao pokraj bare, uživajući u svježoj travi i povjetarcu koji je pirkao s vode. Nije gledao životinjice koje su mu skakale oko nogu: bijahu to žabe. Jedna između njih uvrijedi se zbog njegove nepažnje.

– Bezobraznik! – reče. – Kako je ohol! Prolazi i pravi se da nas ne vidi. Što on sebi ne umišlja? Zar zato što je velik? Ako hoću, mogu postati velika kao i on.

I žaba koja je to govorila počne se napuhivati. Dok se nadimala, pitala je svoje prijateljice:

– Jesam li velika kao on?

– Ne. Još nisi – odgovarale su žabe koje su se zabavljale na račun te hvalisavice. – Moraš se još napuhati.

Ova udahne snažnije. I nastavi svoju ludu igru sve dok više nije mogla izdržati. Bum! začuje se najednom. Hvalisavica je ležala mrtva. Vol se trgne, pogleda je i reče:

– To se dogodi onome tko želi biti veći nego što jest.

Ezop

 Vuk i janje

Nasilniku svagda slabiji su krivi,

Često samo stoga, što su jadni – živi.

Povjesnica ima sto primjera za to.

A eto što davne basne kažu na to.

Jednog ljetnog dana na potok je janje

Došlo, da se skloni od vrućine danje

I da žeđ ugasi. Baš nekako uto

Iz obližnje šume gladan vuk doluto,

Pa da nađe neko lažno opravdanje,

Poviče na janje:

„O, drzniče, tko ti dade slobodu

Da mi mutiš vodu?

Zbog drskosti tvoje sad ću s punim pravom

Zakrenuti ti glavom.“

„Presvjetlost vučja ako mi dopušta,

Ono, što ću reći – istina je sušta:

Uzalud se vaša srdžba na me diže,

Ja ne mutim vodu – istinu vam kažem –

Ja je pijem od vas sto koraka niže.“

„To znači: ja lažem!

Drskosti su tvoje već do kraja došle.

Prisjeti se malko: godine pretprošle

Meni si se rugo,

Al` ja pamtim dugo!“

„Oprostite, jer to je tek prvo ljeto moje“,

Odgovara janje: – „Onda bje tvoj brat.“

„Ja braće nemam.“ – „Znači: kum il` svat,

Ili netko drugi iz družine tvoje.

Pastiri vaši ili psi,

Svejedno. – Krivi ste svi.

Tek mi štetu čini tvoja družba sva,

I zato ću se s tobom obračunat ja.“

„Pa dobro, zbog čega okrivljuješ mene?“

„Dosta mi je svega! Šuti, glupo štene!

Kriv si mi već stoga, što gladujem od juče“,

Reče vuk – i janje u šumu odvuče.

Krilov

Stara škola

– Vaš sam sluga – šapće lisac lavu

I ponizno pred njima spušta glavu,

A kad zeca susretne kraj brazde,

Viče: – Skidaj šešir ispred – gazde!

Gustav Krklec

**2. Biografije basnopisaca**

Ezop

Podatci o basnopiscu Ezopu nisu pouzdani. Pretpostavlja se da je živio u Maloj Aziji i da je bio rob koji je služio kod mnogih gospodara. Neki izvori kažu da je zbog svoje mudrosti i umijeća lijepoga pripovijedanja bio kraljev savjetnik. Svoje basne nije zapisivao, on ih je pripovijedao. Zbornik Ezopovih basni ima 426 basni. On se smatra začetnikom basne.

Krilov

Ivan Andrejevič Krilov rođen je u bogatoj obitelji koja je osiromašila, tako da je rano počeo raditi kao službenik i pisati. Pisao je komedije, tragedije, radio kao novinar. Prevodio je Ezopove basne, ali je vrlo brzo shvatio da mu bolje ide pisanje vlastitih basni. Objavio je devet knjiga basni koje su poznate po tome što su pisane narodnim ruskim jezikom i prilagođene tadašnjemu ruskom društvu. Danas su se neke njegove basne zadržale u ruskome jeziku kao narodne poslovice i mudrosti.

Gustav Krklec

Rodio se u selu Udbini kraj Karlovca, ali je djetinjstvo proveo u selu Maruševcu, školovao se u Varaždinu, Zagrebu, Beču i Pragu. Pisao je putopise, pjesme i članke te je za svoj rad dobio mnoštvo nagrada. Najpoznatija knjiga za djecu su *Telegrafske basne* koje je pisac zbog kratkoće tako nazvao. Njegove su basne prave dječje basne: šaljive, duhovite, sa životinjama bliskima djeci.

**3. Tablica**

|  |  |  |  |  |
| --- | --- | --- | --- | --- |
| basna | tema | osobine likova | pouka | moja ocjena |
| Ezop: *Vol i žaba* |  |  |  |  |
| Krilov: *Vuk i janje* |  |  |  |  |
| Gustav Krklec: *Stara škola* |  |  |  |  |

**4. Listić za dopunjavanje**

Listić dopuni riječima: životinje, kratke, pouka, umiljato, proždrljiv, mudra, lukava, umišljen, stihovima, ljudske, brz, prozi.

**O basni**

|  |  |  |  |
| --- | --- | --- | --- |
| Basne su |  | priče u kojima su glavni likovi | . |
| Životinje imaju |  | osobine. U basnama je jasno izražena |  |
| . | U basnama je vuk | , | pijetao | , |
| zec | , | lisica | , |
| janje | , | sova | . | Neke basne |
| pisane su u  | , | a neke u  | . |